يونانى

اليوناني او اليونانية او الجيريجى او الاغريقي، عبارة عن لغة قايمة بذاتها ضمن عيلة اللغات الهيندو-أوروبية. معظم الناس اللى عايشة فى دولة اليونان وجزيرة قبرص بيتكلموا يوناني. فيه كمان ناس تانية كتير بتتكلم يونانى عايشة كأقليات فى دول تانية زى دول البلقان و ألبانيا وسواحل البحر الأسود وشرق المتوسط. اتطور اليونانى الحديث من اليونانى النموذجى فى المناطق الهيلينية.

نظام الكتابة الأساسى لليونانى هو الألف-بيه الاغريقي، هيا أبجدية مكونة من 24 حرف بيمثلوا أصوات مختلفة، منهم 20 حرف مستمدين بشكل أساسى من الألف-بيه بتاعة الفينيقيين، اللى هيا مستمدة من الألف-بيه البروتو-سينائية، اللى هيا مستمدة من الرموز الهيروغليفية المصرية.

من أهم الناس اللى كتبت باللغة اليونانية على مر التاريخ الشاعر هوميروس اللى كتب الالياذة والأوديسة باليونانية الكلاسيكية، والمؤرخ هيرودوتوس اللى كتب الكتاب المشهور بتاعة، هيستوريا Historia، باللغة الاغريقية برضو.

تاريخ اليونانى

قبل الكلاسيكى 
اللغة الاغريقية القديمة تعتبر من أقرب اللغات للغة البروتو هندو-اوروبية Proto-Indo-European Language. فيه نظريات كتير حولين ازاى البروتو هندو-أوروبية انتشرت فى  اوروبا واتطورت للغات الأوروبية المختلفة زى الاغريقى القديم بلهجاته المختلفة.

قبل ما الاغريق يتبنوا الأبجدية الاغريقية، شعوب اليونان كانت بتستخدم نظم كتابة مختلفة عن الأبجدية، أهمها نظام الكتابة الخطى ب Linear B اللى كان مستخدم فى الحضارة الموكيانية، هيا الحضارة اللى سبقت الحضارة اليونانية الكلاسيكية.

العصر الكلاسيكى 
بداية من القرن التامن ده العصر اللى ابتدت فيه الحضارة اليونانية فى الازدهار و هو ده العصر اللى ظهر فيه هوميروس الشاعر. الجاليات اليونانية انتشرت حولين البحر المتوسط ونقدر نشوف تأثيرهم الكبير على فينيقيا وعلى مصر فى عصر العيله 26 (بتاعة الفرعون ابسماتيك الاول) قبل ما مصر تروح فى الرجلين وتحتلها فارس لأول مرة (العيله 27).

بزوغ الأدب الاغريقى وانتشاره حولين المتوسط واستخدامهم أبجدية سهلة القراية (الأبجدية الفينيقية) خلى لليونان هوية قوية تقدر تقاوم بيها الاستعمار الفارسي، لحد ما قام الاسكندر الاكبر وخلص العالم من الغلاسة بتاعتهم.

العصر الهلينيستى 
فى العصر الهلينيستى ثقافات وحضارات كتير حولين البحر المتوسط اتأثرت جامد باللغة الاغريقية اللى كانت تعتبر لغة الفن والثقافة بعد عصر الاسكندر. مصر اتبنت اللغة الاغريقية الكوينيه Koine Greek كلغة رسمية فى عصر العيله الـ 33، عيله البطالمة اللى حكمت من اسكندرية.

اسكندرية نفسها بقت أهم مركز ثقافى للثقافة اليونانية فى الوقت ده. ناس كتير اتولدت أو عاشت فى اسكندرية زى اقليدس، فيثاغورس، ايراتوستينوس، مانيتون كلهم كتبوا مصنفاتهم باللغة الاغريقية. الأسطورة بتقول ان الفرعون بطلميوس التانى فيلاديلفوس هو اللى أمر بترجمة الكتاب المقدس للغة الاغريقية، و كانت النتيجة هيا الترجمة السبعونية المشهورة.

وبعد مصرع كليوباترا، اصبحت مصر بحكم الواقع جزء من الامبراطورية الرومانية، و كان الجزء الشرقى من الامبراطورية (زى مقاطعة مصر، مقاطعة اليهودية والجليل، سوريا، الأناضول، اليونان والبلقان) لازالوا بيتكلموا وبيستخدموا اللغة الاغريقية كلغة رسمية، أما الجزء الغربى من الامبراطورية، بما فيه روما وايطاليا كان بيستخدم اللغة اللاتينية.

عصر الدولة البيزنطية 
وبعد انقسام الامبراطورية الرومانية، اصبحت اللغة الاغريقية لغة رسمية للدولة البيزنطية، وكسبت اللغة شعبية كبيرة فى العالم المسيحى الشرقى وده لان الأناجيل القانونية وكتب العهد الجديد كانت مكتوبة باللغة الاغريقية. اللغة الاغريقية أثرت فى الشعوب التابعة للدولة البيزنطية بشكل كبير، المصريين نفسهم بقوا يستخدموا مصطلحات اغريقية كتير فى لغتهم المحكية، واللى بقت اسمها اللغة القبطية، وكلمة قبطى نفسها مستمدة من الكلمة الأغريقية ايكوبتوس بمعنى مصر.

وبعد الفتح الاسلامى لمصر وكنعان وسوريا وبلاد العراق وفارس، ابتدا الضعف والانحدار ينهش فى لحم الدولة البيزنطية. تعداد السكان وحجم الأراضى والمستعمرات فى الدولة البيزنطية قل بشكل كبير، وبالتالى عدد اللى بيتكلمو باللغة الاغريقية قل كتير. وفى العالم الاسلامي، انتصرت الدولة الأموية على أعداءها بعد الفتنة الكبرى، و كانت الضربة القاضية للغة الاغريقية فى العالم الاسلامى لما قرر الخليفة عبد الملك بن مروان استخدام اللغة العربية كلغة رسمية فى الدواوين، ومنع استخدام اللغة الاغريقية خالص مالص.

العصر العثمانى 
فضلت الدولة البيزنطية تعانى من هجمات المسلمين عليها لحد ما قامت الدولة العثمانية وبقت كونستانتينوبوليس واليونان و ألبانيا والبلقان تحت الحكم العثماني. شعوب اليونان والبلقان عانت كتير من الاضطهاد والمذابح تحت الحكم العثمانى وفضلت تقاوم وقدرت تحافظ على اللغة الاغريقية لحد ما اليونان اتحررت من الحكم العثمانى وقامت امبراطورية اليونان. اللغة اليونانية الحديثة هيا آخر طور للغة الاغريقية، ولازالت لغة حية وبستخدم بشكل يومى فى اليونان بفضل مقاومة اليونانيين للسطوة العثمانية على مر التاريخ.

نظم الكتابة

اللى قبل الأبجدية 
قبل ما يقولوا يللا نخترعوا الأبجدية، شعوب اليونان كانت بتستخدم نظام رمزى اسمه Linear B، والكلام ده نقدروا نشوفوه فى المخطوطات اللى تاريخها يرجع للقرن الـ 15 قبل الميلاد ع الأقل، يعنى كان بيستخدم كنظام كتابة أساسى أيام الحضارة الموكيانية، عشان كدة الطور ده من اللغة اسمه اللغة الاغريقية الموكيانية. النظام ده محدش عرف يفك شفرته لحد سنة 1950 ميلاديا، وده ساعد علما اللغة انهم يعرفوا اللغة الاغريقية الموكيانية أكتر ويدرسوا ازاى اتطورت للاغريقية الكلاسيكية، مش كدة وبس، ده كمان ساعد كتير فى وضع الأساس للنظرية الحديثة: نظرية اللغة البروتو هندو-أوروبية.

الأبجدية الاغريقية 
ده جدول الأبجدية وازاى بيتنطق دلوقت.

نلاحظ من الجدول ان الحروف المتحركة بقت شبه بعضها اوى فى اليونانى الحديث والناس مبقتش تفرق بينهم، مثلا ايتا ويوتا و ايبسيلون تقريبا شبه بعض فى معظم الكلمات، و أوميكرون و أوميجا مبقاش بينهم فرق.

الجدول اللى جاى ده بقى بيوضح ازاى الرموز الهيروغليفية اتطورت للأبجدية اليونانية وما يقابلهم فى اللغات التانية.

الأبجديات التانية 
على مر التاريخ فيه ابجديات كتير تانية استخدمت لكتابة الاغريقية:

 الأبجدية اللاتينية زى ما هو متوقع، وده بداية من العصر الرومانى لحد انهاردة تقريبا، ولسة فيه ناس بتكتب الكلمات الاغريقى باللاتيني.
 الأبجدية العبرية استخدمها اليهود الرومانيوت اللى بيتكلموا يوناني.
 الأبجدية القبطية استخدمها المصريين المسيحيين لكتابة المصطلحات المسيحية اليونانية (وكتابة اللغة القبطية عموما).
 الأبجدية العربية استخدمها المسلمين اليونان فى جزيرة كريت لكتابة لغتهم.

شوف كمان 
 جدول اللغات

لغات